Ամբիոնի ստեղծման օրից ուսումնասիրություններ են իրականացվում հետևյալ բնագավառներում` գրավիմագնիսահետախուզություն, էլեկտրահետախուզություն, սեյսմահետախուզություն, ռադիոմետրիա, սեյսմաբանություն և լեռնային ապարների ֆիզիկական հատկությունների որոշում: Գործում են համապատասխան լաբորատորիաներ, որտեղ կատարվում են ուսումնամեթոդական, գիտահետազոտական և կիրառական նշանակություն ունեցող աշխատանքներ: Մասնավորապես համալիր ուսումնասիրություններ են կատարվել ՀՀ տարածքի երկրակեղևի, երկրաֆիզիկական դաշտերում երկրաբանական տարբեր կառուցվածքների առանձնահատկությունների արտահայտման, օգտակար հանածոների հանքավայրերի որոնման և հետախուզման նպատակներով: Կատարվում են աշխատանքներ գեոդինամիկ բազմանկյուններում երկրաշարժերի կանխագուշակման նպատակով երկրաֆիզիկական դաշտերի ոչ մակընթացային վարիացիաների ուսումնասիրման ուղղությամբ: ՀՀ տարածքի երկրակեղևի խորքային կառուցվածքի երկրաֆիզիկական մեթոդներով ուսումնասիրման, տեկտոնական գոտիավորման, դրանց սահմանների հետամտման, խորքային խզումների քարտեզագրման հարցերով զբաղվել են ամբիոնի դոցենտներ Է. Հաջիմամուդովը և Լ. Թադևոսյանը: Նրանց կողմից կազմվել են ՀՀ տարածքի գրավիմետրական դաշտի քարտեզներ` Մ 1:500000 և Մ 1:200000: